РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/148-14

21.јун 2014. године

Б е о г р а д

 З А П И С Н И К

 СЕДМЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 20. ЈУНА 2014. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Ђорђе Стојшић, Зоран Антић, Милан Ковачевић, Жарко Богатиновић, Милија Милетић, Горан Ћирић, Велимир Станојевић, Душан Петровић, Арпад Фремонд, Сабина Даздаревић као и Марија Стевановић, Владан Милошевић, Младен Лукић, Зоран Пралица, Милан Латковић, Јована Јовановић, Мирољуб Станковић, Милан Новаковић, заменици чланова Одбора.

Поред чланова Одбора седници су присуствовали: представници Министарства пољопривреде и заштите животне средине: Ненад Катанић, помоћник министра, Данило Голубовић, државни секретар, Зоран Рајић, државни секретар,Снежана Савић-Петрић, начелник Одељења за заштиту и исхрану биља, Будимир Плавшић, начелник здравствене заштите и добробит животиња, Синиша Котур, начелник међународне сарадње, Сања Челебићанин, начелник ветеринарске инспекције, Слободан Шибалић, шеф Одељења јавног ветеринарског здравља; представници Амбасаде Руске Федерације: Александар Ботјановски, саветник у Амбасади Руске Федерације, Андреј Хрипунов, саветник у трговинској мисији Руске Федерације; Иван Сочо, градски секретар за пољопривреду, град Београд; проф. др Милорад Ракоњац, помоћник директора, Републичка дирекција за робне резерве; Ненад Будимовић, секретар удружења за пољопривреду, Привредна комора Србије; Радош Раилић, председник Управног одбора, Ветеринарска комора Србије; Веселина Пелагић, председник Управног одбора ФРД ( фондација за развој домаћинства ); Зоран Милићевић,удружење СПАС- Краљево; Мезић Милан, Унија пољопривредних произвођа из Сремске Митровице; Војислав Станојевић, регионални задружни савез, расински и моравички Округ; др. вет. мед. Мирослав Стојшић, пензионер као и представници средстава јавног информисања.

Већином гласова усвојен је следећи

 Дневни ред

1.Стање у сточарству, прописи из области безбедности хране, и разматрање ситуације након делимичне забране извоза меса у земље чланице Царинског савеза (Русија , Белорусија, Казахстан);

 2. Разно.

Прва тачка дневног реда - **Стање у сточарству, прописи из области безбедности хране, и разматрање ситуације након делимичне забране извоза меса у земље чланице Царинског савеза (Русија , Белорусија, Казахстан)**

На почетку седнице, председник Одбора Маријан Ристичевић поздравио је све представнике надлежних ветеринарских служби Републике Србије који су се одазвали позиву да учествују у расправи. Посебно је изразио своју захвалност присутним представницима Руске амбасаде Александру Ботјановском и Андреју Хрипунову. Констатујући да је руски Записник о пријему пошиљке свињског меса из Србије у неадекваном стању и без прописане документације био објективан, Ристичевић се захвалио Руској федералној служби на разумевању због немилог догађаја око извоза свињског меса из Србије у Царински савез. Обећао је да ће се убудуће спроводити ригорозна контрола производа коју ће надгледати и Одбор за пољопривреду, шумарство и водопривреду.

У уводном излагању, државни секретар Министарства пољопривреде и заштите животне средине Данило Голубовић објаснио је начин функционисања извоза у земље Царинског савеза односно начин сертификације кланица за извоз меса на ово тржиште. Голубовић је објаснио да је за извоз меса у Царински савез у сарадњи са руским партнерима сертификовано 12 српских кланица и да због једне испоруке свињског меса сумњивог порекла, без адекватних декларација није, како то пишу медији, дошло до потпуне забране извоз свињског меса из Србије у Руску Федерацију, већ је извоз тренутно стопиран док се не отклони сумња о пореклу односно примени нови пакет хигијенских услова прописан од стране Царинског савеза. У последњим месецима извоз српског меса на руско тржиште је утростручен што је довело до сумње да је месо куповано на другим тржиштима и препакивано у Србији.

Синиша Котур, начелник међународне сарадње, је истакао, да главне замерке руске Федералне службе за ветерину се односе на сумњу да смо у могућности да пружимо гаранције за цео ток производње свињског меса, у смислу примене стандарда Царинског савеза. Да би одређеном објекту било одобрено да извози у земље чланице Царинског савеза, објекат мора да испуни одређене услове: да сировина буде из наших објеката, а прерада да се врши у објектима који имају одобрење за извоз у Руску Федерацију. Објекат који је одобрен за прераду за Руску Федерацију може да набавља сировину само из кланица које имају одобрење за извоз за Руску Федерацију. Ни један објекат не може добити сертификат ако нема комплетну следљивост за сировине уграђене у производе намењене за руско тржиште.

 Ненад Будимовић, секретар удружења за пољопривреду, Привредна комора Србије је указао на лоше стање у сточарству, нагласивши да се сваке године сточни фонд смањи за 2-3%. За последњих 5 месеци Србија је извезла око 3600 тона свињског меса у земље чланице Царинског савеза. Такође, Привредна комора Србије је у последња 3 месеца организовала 3 семинара са темом- како пословати са Руском Федерацијом?

 Слободан Шибалић, шеф Одељења јавног ветеринарског здравља, је истакао да Одељење јавног ветеринарског здравља примењује универзалне процедуре за одобравање објеката за извоз у Царински савез, у складу са Законом и Уставом. По његовим речима, Одељење за ветеринарско јавно здравство је спремно да преузме и угради нове захтеве и прописе Царинског савеза у систем одобравања и контроле објеката, који би се примењивао на субјекте, односно објекте и на храну која се извози у Царински савез. Све новине у прописима ће захтевати одговарајуће обуке инспектора.

 Начелница Ветеринарске инспекције Сања Челебићанин објаснила је да Управа за ветерину не располаже довољним бројем ветеринарских стручњака за брзо прилагођавање новом хигијенском пакету који је услов за даљи извоз меса у Царински савез. Апеловала је да се изврши функционална анализа запослених у државним службама, јер у Управи за ветерину недостају ветеринари који би обављали послове контроле и сертификације. Такође је обавестила чланове Одбора да је одржан састанак у Москви, где су били представници српске и руске Владе, а у вези конкретних мера за превазилажење проблема са извозом свињског меса из Србије у Царински савез. По њеним речима, српска ветеринарска инспекција је доставила доказе руској страни, који практично демантују тврдње да су у једној кланици која извози свињско месо на то тржиште пронађени црви. У разговору с руском страном разјашњен је проблем наводно црвљивог меса намењеног руском тржишту, о чему су ових дана писали поједини београдски медији. Објаснила је да црви нису пронађени у месу, већ у отпаду од изнутрица који се налазио у контејнеру спремном за транспорт ка кафилерији. На састанку с руском страном било речи и о неадекватно упакованој пошиљци Индустрије меса "Ђурђевић" и сертификату који ју је пратио. Ђурђевићу је забрањен извоз на тржиште Царинског савеза и на остала тржишта, док год траје истрага. Истрагу треба завршити до краја, јер је реч о сумњи да се месо из ЕУ у Србији препакује, а потом извози у Русију. Инспектор који је радио на случају је суспендован. Србија је једина европска земља која у овом тренутку има могућност и дозволу за извоз свињског меса у Русију и то је огромна шанса која не сме бити доведена у питање због појединачног извозника који можда жели да на различите начине оствари профит већи од регуларног. Са руском страном је договорено да њихови експерти из Управе за ветерину посете Србију и одрже семинаре за наше произвођаче и инспекторе како би усагласили све стандарде у вези са извозом меса из Србије на руско тржиште. Такође, два наша експерта ће боравити у Русији где ће радити на стандардизацији такозваних електронских сертификата да би спречили овакве ситуације у будућности и превентивно деловали.

 Ненад Катанић, помоћник министра, је истакао да ће Републичка дирекција за робне резерве, у складу са својим могућностима, изаћи сточарима у сусрет и сву количину кукуруза дати у робну размену за јунеће и свињско месо.

 Радош Раилић, председник Управног одбора, Ветеринарска комора Србије је указао на потребу појачане контроле у свим областима производње хране.

 Народни посланик, Марија Стевановић је изнела предлог да се организују регионалне службе са покретним расхладним коморама, у којим би се прикупљала угинула стока. На терен би се излазило по пријави произвођача и то би било бесплатно. По њеним речима, потребно је изменити Закон о безбедности хране, тачније његов члан 12 и одређене правилнике.

Чланови Одбора су на поднете извештаје изложили своје сугестије и већином гласова усвојили

 З А К Љ У Ч А К

у вези решавања проблема у сточарству и ветерини поводом настале ситуације ограничења извоза меса и производа од меса у земље чланице Царинског савеза

I

1. Oдбор је на својој седници дана 20.06.2014.године констатовао да се у дужем низу година, а на штету пољопривреде, сточарства и сточара у Србији подрива економска моћ земље уништавањем сточног фонда у корист увозног и извозног лобија.
2. Одбор је на својој седници подржао напоре свих за решавање проблема насталог у извозу меса и производа од меса у земље чланице Царинског савеза. Одбор је још раније покренуо иницијативу код званичних представника Руске федерације да се у међусобним контактима превазиђе проблем уз обећање да ће се целокупан случај испитати и да ће се донети конкретни предлози за решавање спора. Извештаји који су били доступни Одбору су исцрпно анлаизирани и позвани су Министарство пољопривреде и заштите животне средине и Директор управе за ветерину да поднесу исцрпне извештаје са конретним мерама за решавање насталог проблема.
3. Одбор је закључио да је потребнио донети конкретне мере које би довеле до стабилизације спољнотрговинских односа са Руском федерацијом. Преиспитати рад свих органа и одговорнх лица у Управи за ветерину са руководећих места с обзиром на насталу дестабилизацију Протокола о сарадњи са Руском федерацијом
4. Одбор није имао за циљ пребацивање одговорности на директне произвођаче и ниже чиновнике у ланцу командовања и доношења одлука:

-производни објекти, иако постоји и њихова одговорност, не могу да сносе последице проистекле неодговорном и непрофесионалним радом одговорних лица инспекцијских служби и Управе за ветерину

-Одбор нема за циљ гашење производних објеката и њихово прислино затварање ваћ њихово развијање и усаглашавање са захтевима земаља увозница;

-Одбор има за циљ развијање примарне сточарске производње уз пуну заштиту права сточара и стимулацију њихове производње, а не као што је тренутна ситуација, заштиту привилегованог положаја увозника и реекспорт сточарских производа. Евидентан је енормни увоз производа и сировина пореклом од меса закланих животиља сумњивог порекла и квалитета ради дораде и прераде а у циљу извоза. Све то има за последицу гашење сточарске производње у Реублици Србији

-Република Србија улаже велика средства у здравствену заштиту животиња (на годишњем нивоу исплаћује се око 2.000.000.000 динара из буџета Републике Србије ветеринарима за обављање послова здравствене заштите животиња) а у исто време се врши увоз животиња, меса и производа од меса сумњивог здравственог стања и квалитета, док наши сточари немају могућност пласмана својих животиња у производне погоне с обзиром да су цене увозних сировина сумњивог квалитета нереално ниске

1. Предлаже се испитивање одговорности и санкционосање свих одговорних лица у ланцу командовања инспекцијских служби и Управе за ветерину с обзиром да постоји могућност да су својим непрофесионалним радом одговорнио за насталу ситуацију.

У прилогу овог Закључка Одбор доставља по тачкама списак примедби стручњака и чланова Одбора свим заинтересованим странама. Одбору је предложено и Одбор прихвата нову седницу са овом темом и прихвата евентуално органозовање јавног слушања. Одбор ће закључке доставити Влади и надлежним органима.

У дискусији су учествовали народни посланици: Милан Ковачевић, Зоран Пралица, Милија Милетић, Марија Стевановић, Ђорђе Стојшић, Владан Милошевић, Душан Петровић, Жарко Богатиновић.

Пре преласка на разматрање друге тачке дневног реда усвојени су, једногласно (10 за) записник прве, друге и треће седнице Одбора, које су одржане 9. маја, 19. маја и 23. маја 2014. године, у тексту у коме су и предложене.

Друга тачка дневног реда- **Разно**

Под тачком разно, председник Одбора је упознао чланове Одбора са иницијативом покрајинског Одбора за пољопривреду за одржавање заједничке седнице, а у вези са проблемима у пољопривреди. Гости седнице Одбора за пољопривреду, шумарство и водопривреду били су Зоран Милићевић,удружење СПАС- Краљево; Мезић Милан, Унија пољопривредних произвођа из Сремске Митровице; Војислав Станојевић, регионални задружни савез, расински и моравички Округ, који су члановима Одбора директно изложили проблеме са терена.

Пошто других питања и предлога није било, седница је закључена у 15,00 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић